|  |  |
| --- | --- |
|  | Проект!  |

**СХЕМА ЗА ДЪРЖАВНА ПОМОЩ**

**„Помощ в подкрепа на ликвидността на земеделски стопани за преодоляване на негативното икономическо въздействие на руската агресия срещу Украйна“**

**І. ОБЩИ ПОЛОЖЕНИЯ**

1. **Правно основание**

1.1. Раздел 2.1. и съотносимите разпоредби от Временна рамка за мерки за държавна помощ при кризи и преход в подкрепа на икономиката след агресията на Русия срещу Украйна („Кризисна рамка“);

1.2. Чл. 11, ал. 2, т. 1 и чл. 12, ал. 1, т. 2 от Закона за подпомагане на земеделските производители.

1. **Цел на помощта**

Настоящата мярка представлява подкрепа за осигуряване на ликвидност за земеделски стопани от първичното селскостопанско производство – животновъди, отглеждащи едри и дребни преживни животни, коне и пчелни семейства, и производители на плодове и зеленчуци, маслодайна роза, ориз, винени лозя, черупкови плодове (орехи, бадеми и лешници), салати и марули, бамя, тиквички, култивирани гъби и тютюн. Подкрепата е необходима, за да се смекчат негативните ефекти на руската агресия срещу Украйна, наложените санкции и предприетите ответни мерки, и да се осигури непрекъснатостта на икономическата дейност.

Малките и средните предприятия (МСП), заети в първичното производство на земеделски продукти са сред най-сериозно засегнатите от ситуацията покрай руската агресия срещу Украйна и съответно наложените санкции и предприетите ответни мерки. Те са изправени пред редица предизвикателства, едно от най-сериозните от които е невъзможността да покриват значително нарасналите си производствени разходи. Освен завишените разходи е налице и проблем с намалената ликвидност на активите и финансова автономност. Съвкупността от тези проблеми оказва силно негативен ефект върху тяхната ликвидност и е предпоставка за невъзможност за адекватно посрещане на формиращите се в текущ и краткосрочен план задължения. Освен обстоятелствата покрай руската агресия срещу Украйна, наложените санкции и предприетите ответни мерки предприятията от първичното селскостопанско производство все още търпят и негативните последици от пандемията от коронавирус.

В създалата се ситуация, поради тежката пазарна конюнктура и уязвимостта на сектора, земеделските стопани продължават да изпитват остра нужда от финансов ресурс за оборотни средства. Множество стопанства имат нужда от подпомагане, за да подобрят своята ликвидност, като по този начин се цели земеделските стопани да устоят на натиска на пазарите и да се избегнат бъдещи фалити. Разходите и загубите, свързани с първите вълни на пандемията от COVID-19 бяха понесени най-вече от земеделските стопани. Руската агресия срещу Украйна и наложените в тази връзка санкции и предприетите ответни мерки допълнително влошиха положението и производителите се оказаха със силно ограничени налични резерви на собствения капитал, което води до това много от тях да не са в състояние да поемат увеличените производствени разходи.

По данни на НСИ за 2022 г. се отчита общо нарастване на цените на стоките и услугите, които се влагат в селското стопанство с 35,2% спрямо 2021 г. Земеделските стопани вече бяха компенсирани за част от това увеличение на производствените си разходи, посредством схема за държавна помощ „Помощ в подкрепа на ликвидността на земеделски стопани за преодоляване на негативното икономическо въздействие на руската агресия срещу Украйна“, нотифицирана и прилагана през 2022 г.

Считаме, че е крайно необходимо в настоящата криза да продължи подпомагането на селскостопанските производители, което поне частично да компенсира земеделските стопани за увеличените производствени разходи, като по този начин стопанствата ще запазят своята устойчивост и ще продължат да гарантират продоволствието.

Без намеса от страна на държавата и продължаване на подпомагането на земеделските стопани, управлението на техните дейности ще бъде застрашено поради липсата на оборотни средства. Следователно целта на тази мярка е да осигури достатъчна ликвидност на бенефициерите и да ги запази като играчи на пазара.

1. **Вид и форма на помощта**

Помощта се предоставя под формата на преки безвъзмездни средства на земеделски стопани от първичното селскостопанско производство – животновъди, отглеждащи едри и дребни преживни животни, коне и пчелни семейства, и производители на плодове и зеленчуци, маслодайна роза, ориз, винени лозя, черупкови плодове (орехи, бадеми и лешници), салати и марули, бамя, тиквички, култивирани гъби и тютюн, за компенсиране на част от повишените разходи за производство.

1. **Бенефициери**

Помощта се предоставя на земеделски стопани – животновъди, отглеждащи едри и дребни преживни животни, коне и пчелни семейства, и производители на плодове и зеленчуци, винени лозя, маслодайна роза, ориз, черупкови плодове (орехи, бадеми и лешници), салати и марули, бамя, тиквички, култивирани гъби и тютюн, които:

* са регистрирани по реда на Наредба № 3 от 1999 г. за създаване и поддържане на регистър на земеделските производители и/или регистрирани по реда на Наредба № 22 от 21.12.2016 г. за реда за водене на регистър на тютюнопроизводителите и регистър на лицата, които притежават разрешение за изкупуване на суров тютюн;
* отговарят на определението за малки и средни предприятия съгласно Приложение І от Регламент (ЕС) 2022/2472;
* не са в открито производство за обявяване в несъстоятелност и не са обявени в несъстоятелност;
* не са в производство по ликвидация.

От обхвата на помощта са изключени предприятия, които не са изпълнили разпореждане за възстановяване вследствие на предходно решение на Комисията, с което помощта се обявява за неправомерна и несъвместима с вътрешния пазар.

1. **Срок на прилагане: Дата на въвеждане на схемата и продължителност на прилагане**

Помощта се прилага след постановяване на положително решение на Европейската комисия за съвместимост с правилата в областта на държавните помощи.

Помощта се прилага до 31.12.2023 г.

1. **Максимален интензитет на помощта:**

Съгласно точка 62, буква а) от Кризисната рамка – до 250 000 евро на предприятие с дейност в първичното производство на селскостопански продукти.

1. **Бюджет по схемата**

Бюджетът на помощта е в размер на 426 000 000 лв.

Бюджетът по помощта е разпределен в следните направления:

* Едри и дребни преживни животни, коне, и пчелни семейства – 204 000 000 лв.;
* Плодове и зеленчуци (ябълки, круши, кайсии/зарзали, праскови/нектарини, череши, вишни, ягоди полски, малини полски, сливи, десертно грозде, домати полски, краставици полски, корнишони, патладжан, пипер полски, домати оранжерийни, краставици оранжерийни, пипер оранжериен, ягоди оранжерийни, малини оранжерийни, картофи, лук, чесън, моркови, зеле, дини и пъпеши), маслодайна роза, ориз, винени лозя, черупкови плодове (орехи, бадеми и лешници), салати и марули, бамя, тиквички, култивирани гъби и тютюн – 222 000 000 лв.

Бюджетът на помощта се утвърждава с решение на УС на ДФ „Земеделие“.

1. **Приемливи разходи**

За приемливи разходи се считат разходите, свързани с производство на първична селскостопанска продукция. Помощта покрива част от общото увеличение на производствените разходи.

**ІІ. ПРЕДОСТАВЯНЕ НА ПОМОЩТА**

Указанията за прилагане на помощта, условията за кандидатстване и сроковете за изплащане се утвърждават с решение на Управителния съвет на Държавен фонд “Земеделие”.

**III. СПАЗВАНЕ НА ПРАВИЛАТА ЗА ДЪРЖАВНИ ПОМОЩИ**

1. Помощта, съгласно тази схема, е вид държавна помощ, предоставена при спазване условията на правото на Европейския съюз.

2. Помощта е част от мерките за преодоляването на сериозни затруднения в икономиката на държавата вследствие на руската агресия срещу Украйна и наложените в тази връзка санкции и предприетите ответни мерки, и има за цел да бъде преодолян недостигът на ликвидност, пред който са изправени предприятията, и да се гарантира, че затрудненията, причинени от настоящата кризисна ситуация, не намаляват тяхната жизнеспособност.

3. Помощ за предприятия, извършващи дейност в първичното производство на селскостопански продукти не трябва да се фиксира на основата на цената или количеството продукти, пуснати на пазара.

 4. Когато предприятие извършва дейност в няколко сектора, за които се прилагат различни максимални размери в съответствие с точка 61, буква а) и точка 62, буква а), държавата членка гарантира чрез подходящи средства, че за всяка от тези дейности се спазва съответният таван. Всички използвани стойности трябва да бъдат в брутно изражение, тоест преди облагане с данъци или други такси.

 5. Помощта не е обвързана с условие за преместването на производствена или друга дейност на бенефициера от друга държава в рамките на ЕИП към територията на България.

6. Помощ не се предоставя на предприятия, на които са наложени санкции, приети от ЕС, включително, но не само:

* Физически или юридически лица, сдружения или органи, изрично посочени в правните актове за налагане на тези санкции;
* предприятия, притежавани или контролирани от физически или юридически лица, сдружения или органи, срещу които са наложени санкции от страна на ЕС; или
* предприятия, осъществяващи дейност в отрасли, подложени на санкции, приети от ЕС, доколкото помощта би подкопала целите на съответните санкции.

7. Временните мерки за помощ могат да се кумулират помежду си в съответствие с разпоредбите на специфичните раздели на Временната рамка за мерки за държавна помощ при кризи и преход в подкрепа на икономиката след агресията на Русия срещу Украйна. Временните мерки за помощ, обхванати от Кризисната рамка, могат да се кумулират с помощи в съответствие с регламентите за минимална помощ de minimis или с помощи в съответствие с регламентите за групово освобождаване, или с помощи, предоставени съгласно Временната рамка за COVID-19, при условие че се спазват разпоредбите и правилата за кумулиране от съответните регламенти и Временната рамка за COVID-19.

8. Земеделски стопани, които са предприятия – обект на неизпълнено разпореждане за възстановяване вследствие на предходно решение на Комисията, с което дадена помощ се обявява за неправомерна и несъвместима с вътрешния пазар нямат право на помощта.

9. Публикуване и информация – изпълнение на изискванията на Раздел 3 Мониторинг и докладване от Временната рамка за мерки за държавна помощ при кризи и преход в подкрепа на икономиката след агресията на Русия срещу Украйна.

Съгласно точка 87 от Временната рамка, съответната информация за всяка индивидуална помощ, предоставена съгласно настоящото съобщение, в размер над 10 000 EUR в сектора на селското стопанство и рибарството, се публикува на уебсайта на предоставящия орган на държавни помощи в земеделието – Държавен фонд „Земеделие” в срок от 12 месеца от момента на предоставянето ѝ.

В Министерство на земеделието и храните се съхранява официална документация и информация относно изпратените уведомления до Европейската комисия, решенията на ЕК за схемите за държавна помощ, помощите, попадащи в обхвата на групово освобождаване, минималните помощи и други данни, необходими за наблюдението и прозрачността на държавните помощи.

Подробните записи с информация и подкрепяща документация, чрез които може да се установи изпълнението на всички условия, определени във Временна кризисна и преходна рамка за мерки за държавна помощ в подкрепа на икономиката след военната агресия на Русия срещу Украйна се съхраняват за период от 10 години от датата на предоставяне на помощта.

10. В съответствие с чл. 10 от Закона за държавните помощи ДФ “Земеделие“ е администратор на помощта по отношение на управлението и предоставянето ѝ. В съответствие с чл. 8, ал. 2, т. 3 и т. 4 от Закона за държавните помощи дейностите по уведомяване, докладване и комуникация с Европейската комисия, се осъществяват от министъра на земеделието и храните.